Heger, Eduard, podpredseda vlády a minister financií SR (2020-06-04):
Ďakujem pekne, pán predsedajúci. Vážený pán poslanec, ďakujem veľmi pekne, veľmi dobrá a správne načasovaná otázka, pretože o tigrovi Európy sme začali hovoriť po tom, ako sme nastúpili do vlády, nie preto, že by Slovensko tigrom Európy bolo, práve naopak, ale preto, že chceme, aby sa stalo. A, samozrejme, asi ste postrehli tú debatu, kde teda bývalá vláda sa snaží nadeklarovať, v akom výbornom stave nám odovzdali verejné financie a krajinu. A povedzme si na rovinu. My dneska na tých rezortoch sme, čiže my dobre vieme, čo máme v rukách. Keď vám niekto predá auto a vy na ňom jazdíte, tak môže vám ten predávajú hovoriť, aké auto vám predal, keď vy na ňom jazdíte, presne viete, čo na tom aute funguje a nefunguje. Tak toto je tá istá, tá istá pesnička. Čiže keďže mám na to len päť minúť, tak skúsim tak stručne odpovedať, ale tá pravda je taká, že nie je všetko zlato, čo sa blyští, a to, že sa snažili dlhé roky zakrývať realitu, tak teraz tú realitu my nachádzame, a preto aj často hovorím o tom, že nachádzame tam kostlivcov v skrini, často o nich aj hovoríme, ktorí to sú, keď ich vyhadzujeme z tých skríň a podobne. Takže musím povedať, že keby som mal stručne na to povedať, tak poviem, že po bývalej, bývalej vláde sme zdedili také verejné financie, ako keby Slovensko bolo v uplynulých rokoch niekolen..., čelilo niekoľkým pandémiám naraz. Ale vieme, že také časy tu neboli. Boli tu dobré časy. Avšak táto vláda, tá predchádzajúca vláda ich celé prejedla. A takým krásnym príkladom bolo aj to, keď v 2016. po tom, čo strana SMER od roku 2012 do roku 2016 vládla sama, sama, čiže žiadna koalícia, nič, tak v 2016. museli postaviť na rezort zdravotníctva, oni to tak povedali, že dávame tam krízového manažéra. Čo to znamená, keď niekto musí dať krízového manažéra na nejaký rezort? Že ten rezort je v kríze. Po štyroch rokoch vládnutia SMER, čo vládol sám, zhodnotil, že musí dať opäť na rezort, ktorý patril jemu, krízového manažéra, pretože doviedli ten rezort do krízy. A takto to pretrváva ďalej. Takže takým príkladným bodom je napríklad aj to, že za posledných, z posledných 6 rokov päťkrát nedodržali vlastný cieľ. Cieľ znamená, že si dáte nejaký cieľ, aký chcete dosiahnuť deficit, hoci okolité krajiny a mnohé krajiny z Európskej únie za posledných šesť rokov dosahovali vyrovnané alebo prebytkové rozpočty, tak Slovensko stále malo ciele na úrovni deficitov a z posledných šiestich päťkrát ho nesplnili, nesplnili vlastný cieľ, deficitný. Keby si dali aspoň vyrovnaný rozpočet, aj ten si dali a minuli to iba o 1,2 mld. Takže keby som ešte hovoril o štrukturálnom deficite, to je dôležitý parameter, pretože ten hovorí, ako je nastavená štruktúra, tak ten sa vykoľajil v roku 2018, pretože do toho roku ho aspoň ako-tak znižovali, lebo Pakt stability a rastu, dokument Európskej komisii na to, aby sme, krajiny, ktoré sme v Európskej únii, aby sme spĺňali nejaké parametre na to, aby sme smerovali k zdravým verejným financiám, tak dá sa to, samozrejme, aj kamuflovať a v tom bola predchádzajúca vláda aj tá predtým, všetky pod taktovkou SMER-u, veľmi, veľmi dobré, tak to kamuflovali. Ale ako-tak ten štrukturálny deficit znižovali, nejaké konsolidačné úsilie sa dialo. Väčšinou to konsolidačné úsilie bolo naozaj že minimálne, ale už posledné dva roky sa na to vykašlali a išlo to dole vodou. Takže to sme zdedili vykoľajený štrukturálny deficit, vykoľajený nominálny deficit. Nehovoriac o tom, že Slovensko pravidelne dostávalo v tom bodovaní rozpočtov v Európskej komisii oranžovú a posledné roky aj červenú. Takže nehovoriac o tom, že dlhodobá udržateľnosť prešla zo stredného rizika za posledné roky do vysokého rizika a tak ďalej a tak ďalej.	Takže naozaj dalo by sa povedať, že tigrom sa stať chceme. Urobíme všetko pre to, bude to veľmi ťažké, pretože tie verejné financie sú vo veľmi zlom stave, tak ako som povedal, dlhodobá udržateľnosť, štrukturálny deficit vzďaľujúci sa od vyrovnaného rozpočtu. Takže bude nás to stáť veľa úsilia. O to viacej, že sme zdedili, že sme nastúpili v čase krízy, koronakrízy, ktorá spôsobuje, samozrejme, prirodzene, celosvetovú ekonomickú krízu. Takže bude to stáť enormné úsilie, ale sme odhodlaní a spolu s vami, verím tomu, koaličnými poslancami, sa nám to podarí, Slovensko naštartovať na tú cestu tigra Európy. A verím, že sa dožijeme dňa, kedy Slovensko opäť bude tigrom Európy. Ďakujem pekne.